platereskstil
Platereskstil, rigt ornamenteret dekorationsstil inden for spansk arkitektur ca. 1480-1560, hvor elementer fra den italienske ungrenæssance forenes med mauriske og sengotiske træk.
I den første fase, der også kaldes isabellinsk stil efter dronning Isabella 1., dominerer de sengotiske elementer, fx facaden på Colegio de San Gregorio i Valladolid (1488 ff.).
Den anden fase (fra ca. 1525) præges af renæssanceformer, som det ses på domkirken i Granada og flere bygninger i Salamanca, fx universitetets vestfacade.